El mouse el xe un marchingegno eletronico che ghe xe in tuti i computer de ancó. El mouse el ghe manda un segnal al computer, in maniera che moendo el mouse su la tola, el puntator che ghe xe sul schermo el se moe anca lu ne la stessa maniera. El ga vari botoni che i serve par diverse funzion, e na ruelina che gira avanti e indrio, che de solito la se dopara par scorrar su e zo la schermata . El xe sta inventà inte el 1967 da l'ingegner merican Douglas Engelbart. I mouse de na olta i gavea na baleta par soto, che rugolando la moéa do rulli picenini che i registrava el movimento vertical e quel orizontal. Sicome i gavea el difeto che la baleta la se inpolvarava come gnente e te tocava pulirla ogni tanto, i ga inventà i mouse , che i ga un sensor co un LED che "vede" el movimento . Par farlo scorrar mejo, de frecuente soto al mouse se ghe mete un tapetin fato aposta. I mouse i pol verghe el filo tacà dedrio el computer o senò i pol esar anca sensa fiłi : in sto caso qua ghe xe na base tacà dedrìo al computer, che la comunica col mouse co le onde radio o coi infrarossi; el svantagio el xe che i mouse senza fili i ga da verghe drento dele baterie, che bisogna ricaricar o sostituir ogni tanto.